Vagtcentralen hos Nordjyllands Politi fik mandag morgen en anmeldelse om voldtægt, der skulle være foregået i Blenstrup mellem Skørping og Kongerslev. Det fortæller vagtchef Karsten Højrup til TV2 Nord. Men derudover er politiet meget sparsomme med oplysninger i sagen. - Det er er verserende sag med personfølsomme oplysninger, mere kan jeg ikke sige på nuværende tidspunkt. Jeg kan derfor bare bekræfte, at der er en sag, og at vi har haft anholdt flere personer i sagen, som efterfølgende er løsladt, fortæller Preben Møller, efterforskningsleder og politikommissær ved Nordjyllands Politi. Preben Møller vil ikke udtale sig om, hvorvidt der er tale om unge mennesker, men han slår fast, at der lige nu ikke er nogle, der skal fremstilles i grundlovsforhør. Sagen efterforskes fortsat, og først derefter vil han sige mere.

Referat:
Nordjyllands Politi er sparsomme med oplysninger i sag om voldtægt, hvor flere har været anholdt.